De gamle gadelamper uden for byerne i Jammerbugt kan være på vej væk. I hvert fald drøfter Teknik- og Miljøudvalget på fredag spørgsmålet. Og det ser ikke godt ud for gadelysene uden for byerne. - Jeg synes, det er et godt politisk forslag til besparelser i budgettet, siger Otto Kjær Larsen (Venstre), der er formand for Teknik- og Miljøudvalget i Jammerbugt Kommune. Der er tre konkrete forslag på dagsordenen. Det ene fjerner alle de 624 mulige lamper nu og her. Det andet fjerner 238 stk. nu og 386 over de næste 20 år. Det sidste forslag, som Otto Kjær Larsen ser som det bedste, fjerner 222 lamper med det samme og 238 over de næste 20 år. De områder, der bliver mest berørt af forslaget er Attrup (34 lysmaster), Skovsgård (23 master) og Torslev (21).

Referat:
Teknik- og Miljø-udvalget beslutter fredag, hvor mange gadelamper uden for byerne, der skal fjernes.